વ્રજભાષામાં સરળતાથી કવિતા સર્જતા દલપતરામને તેમણે સ્વભાષાનો મહિમા સમજાવ્યો અને માતૃભાષા ગુજરાતીમાં કવિતા રચવાની પ્રેરણા આપી. એ સમયે કાઠિયાવાડના રાજદરબારોમાં પરંપરાગત રીતે વ્રજ ભાષામાં કવિતા ગવાતી હતી. વળી, દલપતરામને વ્રજ ભાષાનો એટલો બધો મહાવરો હતો કે એમને કવિતા કરવી હોય, તો વ્રજભાષામાં જ કરતા. પણ આ મિત્રની સલાહથી કવિ દલપતરામે ગુજરાતી ભાષામાં કવિતા રચવાનો પ્રારંભ કર્યો. પરિણામે જે સમયે ગુજરાતી ભાષા માત્ર એક ‘વેપારી ભાષા’ તરીકે ઓળખાતી હતી, તેને દલપતરામ જેવા સમર્થ કવિ અને સાહિત્યકાર મળ્યા. દલપતરામની સર્જન યાત્રા શરૂ થયાના ઘણા વર્ષો પછી સાહિત્યક્ષેત્રે નર્મદના પ્રદાનનો પ્રારંભ થયો.